CELEX: 52017JC0024
Language: sl
Date: 2017-07-10
Title: Skupni predlog SKLEP SVETA o stališču Unije v okviru Sveta za sodelovanje, ustanovljenega s Sporazumom o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani

EVROPSKA KOMISIJA
            Bruselj, 10.7.2017
            JOIN(2017) 24 final
            2017/0157(NLE)
            Skupni predlog
            SKLEP SVETA
            o stališču Unije v okviru Sveta za sodelovanje, ustanovljenega s Sporazumom o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Odnosi med EU in Armenijo trenutno temeljijo na Sporazumu o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani (v nadaljnjem besedilu: sporazum o partnerstvu in sodelovanju), ki je začel veljati 1. julija 1999, in okviru evropske sosedske politike (v nadaljnjem besedilu: ESP), ki je bila pregledana leta 2015
                  1
                (v nadaljnjem besedilu: pregled ESP). Ključni načeli, ki usmerjata te dvostranske odnose, sta večja diferenciacija med partnerskimi državami in večja odgovornost teh držav.
            
            
               Pogodbenici sta se dogovorili o prednostnih nalogah partnerstva, kot so predvidene v pregledu ESP. Te prednostne naloge so združene glede na prednostna področja, ki so bila dogovorjena na vrhu vzhodnega partnerstva maja 2015 v Rigi. V tem dokumentu so predstavljena področja, na katera mora biti osredotočeno skupno delo v obdobju 2017–2020. Dokument ne bo vplival na sodelovanje na drugih področjih, bo pa zagotovil smernice za prihodnje finančno sodelovanje.
            
            
               •Skladnost z veljavnimi predpisi s področja zadevne politike
            
            
               
                  Prednostne naloge partnerstva so v skladu s prednostnimi nalogami politike EU na tem področju. Te prednostne naloge namreč obsegajo politično in gospodarsko stabilizacijo sosedstva ter stabilizacijo njegove varnosti, uveljavljanje interesov EU in spodbujanje univerzalnih vrednot.
               
            
            
               •Skladnost z drugimi politikami Unije
            
            
               
                  Predlagane prednostne naloge partnerstva odražajo dolgotrajno zavezanost EU svoji vzhodni partnerici, hkrati pa so popolnoma usklajene z globalno strategijo za zunanjo in varnostno politiko Evropske unije. Strategija poziva k vlaganju v odpornost držav in družb vzhodno od nas ter vzpostavitvi tesnih odnosov. Ta celoviti pristop k odpornosti obravnava najbolj problematične nestabilnosti na področju vlade, gospodarstva, družbe in podnebja/energije.
               
               
                  V dokumentu se upoštevajo tudi:
               
            
            
               ·potreba po močnejši demokraciji in pravni državi;
            
            
               ·spodbujanje človekovih pravic, temeljnih svoboščin in dobrega upravljanja;
            
            
               ·večji poudarek na mednarodnem sodelovanju za boj proti terorizmu, preprečevanju konfliktov in regionalni stabilnosti ter
            
            
               ·možnost ustvarjanja trajnostne rasti in delovnih mest z okrepljeno trgovino v popolnoma delujočem tržnem gospodarstvu, ki je član Evrazijske gospodarske unije, pri tem pa zavezano postopni uskladitvi številnih svojih sektorskih politik s politikami EU.
            
            
               2.PRAVNI VIDIKI
            
            
               
                  Ta predlog temelji na členu 218(9) Pogodbe o delovanju Evropske unije (PDEU) in je predlog sklepa Sveta o stališču Unije v okviru Sveta za sodelovanje, ustanovljenega s sporazumom o partnerstvu in sodelovanju, v zvezi s sprejetjem prednostnih nalog partnerstva. Materialna pravna podlaga za sprejetje prednostnih nalog partnerstva je pravna podlaga, uporabljena za sklenitev sporazuma o partnerstvu in sodelovanju.
               
               
                  Prednostne naloge partnerstva naj bi bile sprejete s sklepom Sveta za sodelovanje med EU in Armenijo, ko bo Svet Evropske unije na podlagi člena 218(9) PDEU sprejel stališče EU v okviru Sveta za sodelovanje. Sprejete prednostne naloge partnerstva bodo podlaga za načrtovanje programov v okviru evropskega instrumenta sosedstva.
               
            
            
               Svet je v svojih sklepih o pregledu evropske sosedske politike z dne 14. decembra 2015 pozdravil predloge iz skupnega sporočila o pregledu evropske sosedske politike
                  2
               . Namen teh predlogov je „nadaljnji razvoj odnosov s partnerji, ki si želijo poglobiti odnose z EU na podlagi skupnih vrednot“. V skupnem sporočilu je poudarjena vloga prednostnih nalog partnerstva kot „podlag[e] za določitev prioritet za pomoč“, kot so navedene v uredbi o evropskem instrumentu sosedstva.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               •Naknadne ocene/preverjanje ustreznosti veljavne zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Ta besedila so bila pripravljena po posvetovanjih z ustreznimi službami Komisije in predstavniki držav članic v delovni skupini Sveta Evropske unije za Vzhodno Evropo in Srednjo Azijo. V njih se upoštevajo tudi razprave s pristojnimi organi v Armeniji.
               
               
                  Posvetovanja z zainteresiranimi stranmi iz civilne družbe so potekala marca 2017 v Erevanu. Ta posvetovanja so potekala v skladu z usmeritvami iz pregledane evropske sosedske politike.
               
               
                  V priloženem besedilu so se upoštevali vsi pomembnejši prispevki, nanašali pa so se na:
               
            
            
               ·okrepljeno neodvisnost sodstva in pravico do poštenega sojenja;
            
            
               ·ugodno okolje za civilno družbo;
            
            
               ·varstvo temeljnih svoboščin;
            
            
               ·enakost spolov; 
            
            
               ·okrepljen izobraževalni sistem na vseh ravneh in 
            
            
               ·boj proti korupciji.
            
            
               •Zbiranje in uporaba strokovnih mnenj
            
            
               
                  Ustrezno tematsko strokovno znanje je bilo na voljo bodisi na sedežu Evropske komisije v Bruslju bodisi v delegaciji EU v Erevanu v Armeniji.
               
            
            
               •Ocena učinka
            
            
               
                  Ni relevantno.
               
            
            
               •Ustreznost in poenostavitev ureditve
            
            
               
                  Ni relevantno.
               
            
            
               •Temeljne pravice
            
            
               
                  Ni učinka na temeljne pravice v državah članicah EU.
               
            
         
         
            
               
                  Učinki na temeljne pravice v Armeniji naj bi bili pozitivni. Ta ocena temelji na dejstvu, da se je Armenija v prednostnih nalogah partnerstva zavezala:
               
            
            
               ·spodbujanju temeljnih svoboščin;
            
            
               ·uporabi svoje volilne reforme na podlagi priporočil Urada za demokratične institucije in človekove pravice Organizacije za varnost in sodelovanje v Evropi (OVSE); 
            
            
               ·spodbujanju neodvisnosti sodstva;
            
            
               ·spodbujanju dobrega upravljanja prek reforme javne uprave in
            
            
               ·okrepitvi odgovornosti subjektov, ki zagotavljajo varnost.
            
            
               Kar zadeva človekove pravice, med EU in Armenijo poteka reden dialog o številnih področjih, na primer o: 
            
            
               ·svobodi izražanja; 
            
            
               ·svobodi medijev; 
            
            
               ·svobodi združevanja; 
            
            
               ·mučenju, grdem ravnanju z ljudmi in razmerah v zaporih; 
            
            
               ·diskriminaciji in nasilju na podlagi spola; 
            
            
               ·pravicah žensk in otrok; 
            
            
               ·zaščiti pripadnikov narodnostnih manjšin ter 
            
            
               ·svobodi veroizpovedi.
            
            
               4.PRORAČUNSKE POSLEDICE
            
            
               
                  Ni dodatnih proračunskih posledic razen tistih, ki so predvidene v prejšnjih mednarodnih zavezah EU. Dodatne proračunske posledice bodo opredeljene v ločenih predlogih, na primer predvidenem enotnem okviru podpore evropskega instrumenta sosedstva za obdobje 2017–2020.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Izvajanje prednostnih nalog partnerstva EU-Armenija se bo redno spremljalo vsaj enkrat letno. To spremljanje se bo izvajalo v okviru mehanizmov pregleda in srečanj v zvezi z dvostranskim sodelovanjem med EU in Armenijo na podlagi sporazuma o partnerstvu in sodelovanju.
               
            
         
         
            
               6.VIRI
            
            
               (a)Sporazum o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani, podpisan 22. aprila 1996, UL L 239, 9.9.1999
            
            
               (b)Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij; Pregled evropske sosedske politike, JOIN(2015) 50 final
            
            
               (c)Sklepi Sveta o pregledu evropske sosedske politike z dne 14. decembra 2015
            
            
               (d)Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva, UL L 77, 15.3.2014, str. 27
            
            
               (e)Protokol k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Armenijo na drugi strani o okvirnem sporazumu med Evropsko unijo in Republiko Armenijo o splošnih načelih za sodelovanje Republike Armenije v programih Unije, podpisan 17. decembra 2012, UL L 174, 13.6.2014
            
            
               (f)Sporazum med Evropsko unijo in Republiko Armenijo o ponovnem sprejemu oseb, ki prebivajo brez dovoljenja, podpisan 19. aprila 2013, UL L 87, 27.3.2013
            
            
               (g)Sporazum med Evropsko unijo in Republiko Armenijo o poenostavitvi izdajanja vizumov, podpisan 17. decembra 2012, UL L 289, 31.10.2013
            
            
               (h)Skupna izjava o partnerstvu za mobilnost med Evropsko unijo in Armenijo, Luxembourg, 28. oktober 2011
            
            
               2017/0157 (NLE)
            
            
               Skupni predlog
            
            
               SKLEP SVETA
            
            
               o stališču Unije v okviru Sveta za sodelovanje, ustanovljenega s Sporazumom o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani
            
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in zlasti člena 37 Pogodbe,
            
            
               ob upoštevanju Pogodbe o delovanju Evropske unije ter zlasti členov 207 in 209 v povezavi s členom 218(9) Pogodbe,
            
            
               ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani (v nadaljnjem besedilu: sporazum o partnerstvu in sodelovanju) ter zlasti člena 78 Sporazuma,
            
            
               ob upoštevanju skupnega predloga Evropske komisije in visokega predstavnika Unije za zunanje zadeve in varnostno politiko,
            
            
               ob upoštevanju naslednjega:
            
            
               (1)Sporazum o partnerstvu in sodelovanju je bil podpisan 22. aprila 1996.
            
         
         
            
               (2)Pogodbenici sta se dogovorili, da bosta s pogajanji določili prednostne naloge partnerstva, da bi zagotovili smernice in osrednje cilje za njuno skupno delo na posameznih področjih.
            
            
               (3)Pogodbenici sta se dogovorili o prednostnih nalogah partnerstva, ki jih bo moral sprejeti Svet za sodelovanje, ustanovljen s sporazumom o partnerstvu in sodelovanju.
            
            
               (4)Svet mora sprejeti stališče, ki ga bo Unija zastopala v Svetu za sodelovanje v zvezi s sprejetjem prednostnih nalog partnerstva EU-Armenija –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče Unije v okviru Sveta za sodelovanje, ustanovljenega s Sporazumom o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani, v zvezi s sprejetjem prednostnih nalog partnerstva EU-Armenija temelji na osnutku priporočila Sveta za sodelovanje, priloženega temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Sklepi Sveta o pregledu evropske sosedske politike z dne 14. decembra 2015.
               
               
                  
                     (2)
                  JOIN(2015) 50, 18.11.2015.
               
            
      
    ---documentbreak--- 
      
         
               EVROPSKA KOMISIJA
            Bruselj, 10.7.2017
            JOIN(2017) 24 final
            PRILOGA
            k
            Skupnemu predloguSKLEPA SVETA
            o stališču Unije v okviru Sveta za sodelovanje, ustanovljenega s Sporazumom o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani
            
               
         
         
            
               PRIPOROČILO št. XX/2017 SVETA ZA SODELOVANJE MED EU IN ARMENIJO z dne [DAN MESEC 2017]
            
            
            
               o prednostnih nalogah partnerstva EU-Armenija
            
            
            
               SVET ZA SODELOVANJE MED EU IN ARMENIJO JE –
            
            
            
               ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani ter zlasti člena 78 Sporazuma,
            
            
            
               ob upoštevanju naslednjega:
            
            
               (1)
                     Sporazum o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani (v nadaljnjem besedilu: sporazum o partnerstvu in sodelovanju) je bil podpisan 22. aprila 1996 in je začel veljati 1. julija 1999.
            
            
                (2)
                     V skladu s členom 95 sporazuma o partnerstvu in sodelovanju pogodbenici sprejmeta vse splošne ali posebne ukrepe, potrebne za izpolnjevanje svojih obveznosti iz sporazuma, ter poskrbita za doseganje ciljev iz sporazuma.
            
            
               (3)
                     Na podlagi pregleda evropske sosedske politike je bila predlagana nova faza sodelovanja s partnerji, ki omogoča večjo odgovornost obeh strani.
            
            
               (4)
                     EU in Armenija želita utrditi svoje partnerstvo z dogovorom o sklopu prednostnih nalog za obdobje 2017–2020, da bi podprli in okrepili odpornost in stabilnost Armenije.
            
            
                (5) 
                     Pogodbenici sporazuma o partnerstvu in sodelovanju sta se zato dogovorili o besedilu prednostnih nalog partnerstva EU-Armenija, ki bodo podpirale izvajanje sporazuma o partnerstvu in sodelovanju med EU in Armenijo, pri čemer bo poudarek na sodelovanju v zvezi s skupno opredeljenimi interesi –
            
            
            
               SKLENIL:
            
            
            
               Člen 1
            
            
         
         
            
               Svet za sodelovanje sprejme prednostne naloge partnerstva EU-Armenija, kot so določene v Prilogi.
            
            
            
               Člen 2
            
            
            
               To priporočilo začne veljati na dan sprejetja.
            
            
            
               V Bruslju, [dan mesec 2017]
            
            
            
               Za Svet za sodelovanje
            
            
            
               Predsednik
            
            
            
               ***
            
            
               
            
               PRILOGA
            
            
            
            
               
                                          
                       
            
            
            
         
         
            
            
               Prednostne naloge partnerstva
            
            
            
               med 
            
            
            
               EVROPSKO UNIJO 
            
            
            
               IN 
            
            
            
               ARMENIJO
            
            
            
            
            
            
            
            
            
               
            
               I. Ozadje
            
            
         
         
            
               Sporazum o partnerstvu in sodelovanju med Evropskimi skupnostmi in njihovimi državami članicami na eni strani in Republiko Armenijo na drugi strani (v nadaljnjem besedilu: sporazum o partnerstvu in sodelovanju) je bil podpisan 22. aprila 1996 in je začel veljati 1. julija 1999. EU in Armenija sta 6. februarja 2017 končali pogajanja o celovitem in izboljšanem sporazumu o partnerstvu, besedilo katerega se pripravlja za končni podpis. Namen prednostnih nalog partnerstva EU-Armenija je olajšati izvajanje sodelovanja med partnericama, tudi v okviru novega sporazuma. Prednostne naloge partnerstva so namenjene okrepitvi odnosov med EU in Armenijo ter spodbujanju univerzalnih vrednot in stabilnosti, odpornosti, varnosti in blaginje, ki temeljijo na demokraciji, človekovih pravicah, pravni državi ter trajnostni gospodarski rasti in odprtosti. Te naloge so v skladu s prednostnimi nalogami, ki sta jih določili Republika Armenija in EU, vključno s tistimi, ki so določene v pregledu evropske sosedske politike (ESP)
                  1
               . Prednostne naloge partnerstva temeljijo na načelih skupne odgovornosti in diferenciacije ter izhajajo iz štirih prednostnih področij
                  2
               , ki so bila skupno dogovorjena na vrhu vzhodnega partnerstva leta 2015 v Rigi ter sta jih na zadnjem srečanju ministrov za zunanje zadeve iz EU in držav vzhodnega partnerstva maja 2016 obe strani potrdili kot vodilni okvir za prihodnje delo. Nazadnje, prednostne naloge partnerstva so tudi v skladu s cilji trajnostnega razvoja do leta 2030 in Pariškim sporazumom iz leta 2015 ter njihovo zavezanostjo vprašanjem gospodarske, okoljske in socialne trajnosti ter podnebnih sprememb. 
            
            
            
               EU in Armenija imata skupne interese in vrednote, zlasti glede na vključenost Armenije v gospodarske in politične reforme ter regionalno sodelovanje, tudi v okviru vzhodnega partnerstva. Z novim celovitim sporazumom bo prenovljena in oblikovana pravna podlaga za dvostranske odnose, to pa bi bilo treba izkoristiti za okrepitev odnosov med EU in Armenijo, tudi na podlagi dogovora o prednostnih nalogah partnerstva. Ta novi glavni okvir in prednostna področja sodelovanja bodo izhajali iz skupnega interesa za izboljšanje našega sodelovanja ob upoštevanju drugih mednarodnih zavez EU in Armenije. 
            
            
            
               Prednostne naloge partnerstva temeljijo na preteklem plodnem sodelovanju, tudi v okviru akcijskega načrta ESP, ki ga bodo nadomestile. S temi prednostnimi nalogami partnerstva bi se moral oblikovati načrt za redna srečanja za politični dialog in sektorske dialoge, kot so opredeljeni v novem sporazumu, ki bo tudi okvir za izvajanje in spremljanje prednostnih nalog. 
            
            
            
               Prihodnje finančno sodelovanje in načrtovanje med EU in Armenijo, zlasti naslednji enotni okvir podpore za Armenijo za obdobje 2017–2020, bosta temeljila na teh prednostnih nalogah partnerstva.
            
            
            
               
            
               II. Prednostne naloge
            
            
            
               Prednostne naloge partnerstva izražajo skupne interese in so osredotočene na tista področja, na katerih je sodelovanje v obojestransko korist. Armenija in EU si bosta na podlagi skupnih vrednot ter močne zavezanosti demokraciji in človekovim pravicam še naprej prizadevali za doseganje osrednjih ciljev podpiranja regionalne stabilnosti. Civilna družba je pomemben akter v okviru vzhodnega partnerstva, zato bosta EU in Armenija tudi v prihodnje omogočali njeno vključenost v izvajanje teh prednostnih nalog. Gospodarsko sodelovanje za dosego trajnostne rasti je področje, na katerem je skupni interes močan in na katerem bomo izkoristili vse priložnosti za izboljšanje poslovnega okolja. Za hitrejšo in bolj vključujočo rast bo treba okrepiti ustrezna znanja in spretnosti javnih institucij ter človeški kapital in dodatno izboljšati upravljanje ter zagotoviti boljše infrastrukturne povezave. Z reševanjem teh vprašanj bodo ustvarjeni ugodni pogoji za močnejše sodelovanje v ključnih sektorjih in večjo mobilnost v korist državljanov EU in Armenije. Prednostne naloge so medsebojno povezane in druga drugo krepijo. Vsaka prednostna tema vključuje več elementov v večdisciplinarnem in medsektroskem pristopu, ki je potreben za dosego cilja. To vključuje skupno dejavno sodelovanje v forumih večstranskega sodelovanja, tudi v okviru vzhodnega partnerstva.
            
            
            
               1. Krepitev institucij in dobrega upravljanja 
            
            
            
               EU in Armenija sta zavezani nadaljnjemu sodelovanju s ciljem spodbujanja človekovih pravic, pravne države in temeljnih svoboščin. Skupaj si bosta prizadevali za stalno izboljševanje armenske javne uprave, dobrega upravljanja in sodstva, poostrili bosta boj proti korupciji in okrepili civilno družbo. Vprašanja enakosti spolov, okoljska in družbena vprašanja bodo vključena v vsa področja.
            
            
            
               Poudarek bo na izvajanju in izvrševanju zadevne zakonodaje, vključno z novo ustavo. Volilna reforma, ki je bila dogovorjena septembra 2016, med drugim na podlagi priporočil Organizacije za varnost in sodelovanje v Evropi ter njenega Urada za demokratične institucije in človekove pravice, se uporablja od parlamentarnih volitev 2. aprila 2017. Pogodbenici si bosta prizadevali tudi za nadaljnji razvoj ugodnega okolja za civilno družbo, vključno z organizacijami socialnih partnerjev, in njeno sodelovanje pri odločanju. S civilno družbo je bilo opravljeno posvetovanje o določitvi teh prednostnih nalog partnerstva, tako da bo imela pomembno vlogo tudi pri prispevanju k spremljanju njihovega izvajanja.
            
            
            
               Pogodbenici bosta okrepili svoja prizadevanja za reformo javne uprave, vključno z lokalnimi organi in organi pregona. Posebno pozornost bosta namenili pravni državi, pri čemer bosta spodbujali neodvisnost sodstva, dostop do pravnega varstva in pravico do poštenega sojenja. Ta reforma se bo začela s strateškim okvirom za reformo javne uprave. Cilj našega sodelovanja je okrepiti odgovornost in učinkovitost državne uprave s sredstvi, ki vključujejo sodobno upravljanje človeških virov, pri katerem se upošteva vidik spolov, in obširno uporabo e-uprave, tudi v zdravstvenem sektorju. Razvoj politike in ocenjevanje bosta temeljila na jasnih dokazih, ki jih bo med drugim zagotovila visokokakovostna statistična služba. 
            
         
         
            
            
               Boj proti korupciji bo v središču upravne reforme in prizadevanj države za krepitev pravne države. Sodelovanje bo osredotočeno na krepitev organov za boj proti korupciji in pregled zakonodaje, zlasti sistema javnega naročanja, sistema prijavljanja premoženja, da se zagotovi njegovo pravilno izvajanje, in upravljanja javnih funkcij, kjer so gospodarski in drugi interesi največji (javno naročanje, carina, dovoljenja), da se zagotovijo visoki etični standardi in prepreči navzkrižje interesov. Pogodbenici izvajata pomoč v skladu z načeli dobrega finančnega poslovodenja in sodelujeta pri zaščiti finančnih interesov EU in Armenije v skladu z ustreznimi določbami celovitega in izboljšanega sporazuma o partnerstvu.
            
            
            
               Sodelovanje na področju varnosti bo namenjeno okrepitvi odgovornosti subjektov, ki zagotavljajo varnost, in se bo nanašalo na skupna vprašanja v boju proti organiziranemu kriminalu, drogam in terorizmu, vključno s financiranjem terorizma in pranjem denarja, za kar bodo uporabljena sredstva, s katerimi se spoštujejo določbe o pravici, svobodi in varnosti, opredeljene v raznih sporazumih o odnosih med EU in Armenijo. Nadaljnja posodobitev upravljanja meja bo prispevala k varnosti države in regije ter h gospodarskemu razvoju, saj bo olajšala zakonite izmenjave. Pogodbenici bosta sodelovali tudi pri odvzemu sredstev, pridobljenih s kaznivim dejanjem, z izboljšanjem pravnega okvira Armenije in ustanovitvijo samostojnega urada za odvzem premoženjske koristi.
            
            
            
               2. Gospodarski razvoj in tržne priložnosti
            
            
            
               Skupni cilj pogodbenic je trajnostni in vključujoč gospodarski razvoj Armenije. Za trajnostno rast so potrebne smotrne gospodarske politike, ki zagotavljajo makroekonomsko in finančno stabilnost. Te bi morale vključevati stalno zavezanost trajnostnim proračunskim politikam, pri tem pa ohranjati naložbe v dolgoročna sredstva in izdatke za socialno varnost ter učvrstiti blažilce za zunanje pretrese. Pri upravljanju javnih financ (ki je pomemben element za upravljanje in demokracijo ter gospodarski razvoj) se bodo upoštevala načela dobre mednarodne prakse. Nadzor nad bankami bo dodatno okrepljen v skladu z mednarodnimi standardi in dobrimi praksami, da se povečata stabilnost in odpornost finančnega sektorja. Posodobitev in reforme carinske in davčne uprave, vključno z mednarodnim sodelovanjem in okrepitvijo boja proti goljufijam, bodo pospešile pobiranje prihodkov. 
            
            
            
               Izboljšano poslovno okolje je temeljni pogoj za gospodarski razvoj. Pri tem bo delo osredotočeno na nadaljnjo poenostavitev upravnih postopkov in znižanje upravnih stroškov, izboljšanje dostopa do financiranja za mala in srednja podjetja (MSP) na zanesljivem in raznovrstnem finančnem trgu ter okrepitev varstva in uveljavljanja lastninskih pravic. Močne organizacije za podporo podjetništvu in poslovna združenja bi gospodarskim subjektom pomagali izkoristiti nove priložnosti ter okrepiti njihov glas pri oblikovanju gospodarskih politik. EU in Armenija si bosta prizadevali okrepiti sposobnost armenskih podjetij za sodelovanje v mednarodnih vrednostnih verigah z vključevanjem gospodarskih subjektov EU in Armenije, s čimer bosta spodbudili prenos tehnologije in znanja. Pri tem je vloga organizacij za podporo podjetništvu ključna, podpora EU za navezovanje stikov med armenskimi in evropskimi podjetji pa lahko izboljša nacionalna prizadevanja. Armensko sodelovanje v mednarodnih vrednostnih verigah lahko vključuje neposredne tuje naložbe, ki lahko to sodelovanje okrepijo in pospešijo ter prispevajo k vzpostavitvi in okrepitvi lokalnih spretnosti in znanja ter usposobljenosti; zato je pomembno izboljšati naložbeni okvir z okrepitvijo njegove preglednosti, zanesljivosti in učinkovitosti. Naložbeno okolje, ki podpira podjetništvo, vključuje tudi učinkovito konkurenco na trgih proizvodov in storitev, ki jo zagotavlja močan in neodvisen organ za konkurenco, ki deluje po najvišjih etičnih standardih ter ima dostop do učinkovitega mehanizma za izvrševanje protimonopolne zakonodaje in učinkovito varstvo pravic intelektualne lastnine. Vključevanje enostavnosti poslovanja v vse politike bo ključnega pomena pri spodbujanju rasti. Za zagotovitev vključujočega gospodarskega razvoja, ki prispeva k izboljšanju dobrobiti vseh armenskih državljanov, bodo potrebne sodobne politike zaposlovanja in socialne politike. To vključuje ustrezne institucije za zagotovitev učinkovitega nadzora nad delovnimi razmerami, vključno z zdravjem in varnostjo pri delu.
            
            
            
               Pomembno je izvajati splošno armensko razvojno strategijo, ob tem pa tudi strategije po posameznih sektorjih (strategija MSP in priporočila iz ocene SBA, strategija za spodbujanje izvoza, razvoj podeželja itd.), dejavno sodelovati v programih EU za MSP (COSME) ter za raziskave in inovacije (Obzorje 2020) ter nadgraditi regulativno in infrastrukturno okolje za informacijsko in komunikacijsko tehnologijo, pri čemer se v celoti izkoristi podpora EU na teh področjih. 
            
            
            
               Spodbujanje digitalnega gospodarstva, tudi s približevanjem digitalnega okolja Armenije enotnemu digitalnemu trgu EU, bi bilo pomembno za posodobitev armenskega gospodarstva in družbe. 
            
            
            
               Spremljanje izvajanja teh strategij bi moralo vključevati javno-zasebni dialog in posvetovanje z ustreznimi organizacijami civilne družbe, vključno z organizacijami socialnih partnerjev. 
            
            
            
               Zeleno gospodarstvo ponuja pomembno pot rasti za trajnostni razvoj. Okoljska vprašanja, vključno s podnebnimi spremembami, bodo vključena v vse zadevne politike.  
            
            
            
               EU in Armenija sta vzpostavili učinkovito sodelovanje na področju kmetijstva ter regionalnega razvoja in razvoja podeželja za spodbujanje razvoja skupin kmetov in verig dodane vrednosti po vsej Armeniji. Ker kmetijstvo in kmetijska proizvodnja za lastno porabo omogočata priložnosti za prehransko varnost in neformalno zaposlovanje, je pomembno dodatno razviti konkurenčnost sektorja s krepitvijo zmogljivosti in dostopom do financiranja. Pogodbenici bosta na podlagi preteklih dosežkov in v usklajevanju z reformo javne uprave na vseh ravneh še naprej krepili gospodarsko, socialno in teritorialno kohezijo v vseh regijah.
            
         
         
            
            
               3. Povezljivost, energijska učinkovitost, okolje in podnebni ukrepi 
            
            
            
               Armenija se mora kot neobalna država spoprijeti z izzivi v zvezi s svojo povezljivostjo. Tudi v državi nekatera območja trpijo zaradi oddaljenosti in omejenih povezav s središči gospodarske, politične in družbene dejavnosti. Sodelovanje z EU in drugimi državami vzhodnega partnerstva na zgoraj navedenih področjih, zlasti z Gruzijo, lahko prispeva k ublažitvi posledic geografskega položaja države.
            
            
            
               Možnosti Armenije za rast bi se povečale z izboljšanimi poslovnimi priložnostmi, prometom, logistiko in povezavami z vrednostnimi verigami, ki bi jih omogočila izboljšana notranja in čezmejna povezljivost. Cestne, železniške in zračne povezave so glavne vrste prevoza v Armeniji. Ker so glavne trgovinske partnerice Armenije Evropska unija, Rusija in Kitajska, tranzit tovora običajno poteka z železniškimi trajekti iz gruzijskih pristanišč. Pogodbenici bosta sodelovali pri razvoju hitrih postopkov carinjenja na mejah, saj so ti poglavitni za vse vrste prevoza, da se preprečijo drage zamude. 
            
            
            
               Pogodbenici bosta na podlagi jasne določitve prednostnih nalog sodelovali tudi v okviru razširjenega jedrnega vseevropskega prometnega omrežja (TEN-T), da bi izboljšali dostop Armenije do mednarodnih trgov. Spodbujalo se bo tudi sodelovanje na področju varnosti v cestnem prometu, ki bo zajemalo vidike infrastrukture in politike. Naložbe v infrastrukturo bi morale biti okolju prijazne in primerne glede na podnebje. 
            
            
            
               Za zagotovitev učinkovitih povezav z državami, ki niso neposredne sosede, in razvoja trga v teh državah je pomembno izvesti reformo civilnega letalstva, ki bo nazadnje privedla do sklenitve letalskega sporazuma z EU.
            
            
            
               Dobro okoljsko upravljanje (zlasti uporaba presoje vplivov na okolje in strateške presoje vplivov, dostop do okoljskih informacij in dostop do sodnega varstva v okoljskih zadevah) ter vključevanje okolja in podnebnih ukrepov na zadevna področja politike
                      bosta ustvarila trdno podlago za trajnostni razvoj. Zaveze na področju okolja, kot so vključene v novi sporazum, bodo podlaga za ustrezne reforme. S povečano energijsko učinkovitostjo bodo ustvarjeni hitri, precejšnji in trajnostni prihranki, obenem pa bo pospešila prehod na gospodarstvo z nizkimi emisijami in odporno proti podnebnim spremembam; v stanovanjskem sektorju pa se lahko taki ukrepi povežejo z delom Konvencije županov. Zagotavljanje visoke ravni jedrske varnosti je nujno: podlaga bodo standardi Mednarodne agencije za atomsko energijo (IAEA) ter standardi in prakse EU, kot so navedeni v celovitem in izboljšanem sporazumu o partnerstvu.
            
            
            
               Zanesljiva in cenovno dostopna oskrba z energijo je nujni pogoj za delovanje sodobne družbe, omejevanje njenega okoljskega in podnebnega učinka pa je pogoj za njeno trajnost. Izboljšana učinkovita raba energije in virov, tudi v stanovanjskem sektorju, ter povečana uporaba obnovljivih virov energije bosta prispevali k temu cilju na podlagi izvajanja najnovejše zakonodaje na področju energijske učinkovitosti, obnovljivih virov energije in trgov z električno energijo. Te cilje bi bilo mogoče uresničevati tudi z javnimi naročili za storitve in infrastrukturo.
            
            
            
               Energetsko varnost je mogoče okrepiti tudi z izboljšanjem in povečanjem povezav s sosednjimi državami. Stalno dejavno udejstvovanje Armenije v večstranskem sodelovanju v okviru vzhodnega partnerstva bo pomembno za opredelitev projektov skupnega interesa, za katere bi EU lahko namenila finančno podporo. Nadaljnja prizadevanja za zagotovitev visokih ravni jedrske varnosti na podlagi standardov IAEA ter standardov in praks EU, kot so navedeni v celovitem in izboljšanem sporazumu o partnerstvu, izboljšanje energijske učinkovitosti in spodbujanje uporabe obnovljivih virov energije z jasno določenimi prednostmi pri naložbah so ključni za zagotovitev energetske varnosti v Armeniji. 
            
            
            
               Nazadnje, zaprtje in varna razgradnja jedrske elektrarne Medzamor ter čimprejšnje sprejetje časovnega načrta/akcijskega načrta v ta namen ostajajo ključni cilji, ob upoštevanju potrebe po njeni nadomestitvi z novo zmogljivostjo, da se zagotovijo energetska varnost Armenije in pogoji za trajnostni razvoj. 
            
            
            
               4. Mobilnost in stiki med ljudmi
            
         
         
            
            
               Pogodbenici bosta sodelovali v prizadevanjih za olajšanje mobilnosti svojih državljanov in širjenje obsega stikov med ljudmi, za kar bosta izvajali ciljno usmerjene ukrepe, med drugim namenjene mladim, študentom, raziskovalcem, umetnikom, kulturnim delavcem in poslovnežem. EU priznava pomen prošnje Armenije za začetek dialoga o liberalizaciji vizumskega režima. EU bo z veseljem v primernem času proučila začetek takega dialoga. 
            
            
            
               Upravljanje migracijskih tokov bo temeljilo na sporazumu o poenostavitvi vizumskih postopkov/sporazumu o ponovnem sprejemu oseb. EU priznava vlogo Armenije pri nameščanju beguncev iz Sirije, zaradi česar je upravičena do podpore iz 
               
                  regionalnega skrbniškega sklada EU za odziv na krizo v Siriji
               
               
                  3
               .
            
            
            
               Za spoprijemanje z izzivi globalnega trga je potreben zanesljiv sveženj znanja in spretnosti na vseh ravneh, naj bo to v podjetjih ali v javni upravi. Za zagotovitev polnega prispevanja k razvoju teh spretnosti in znanja je treba okrepiti izobraževanje v zgodnjem otroštvu, osnovnošolsko, srednješolsko in visokošolsko izobraževanje ter poklicno izobraževanje in usposabljanje, pa tudi sodelovanje med sistemom izobraževanja in usposabljanja ter podjetji. Po pridružitvi Armenije k programu Obzorje 2020 bo posebna pozornost namenjena raziskavam in inovacijam.
            
         
         
            
                  
                     (1)
                  JOIN(2015) 50 final, 18.11.2015.
               
               
                  
                     (2)
                  Glej štiri naslove v delu II. Prednostne naloge.
               
               
                  
                     (3)
                  Sklep Komisije C(2014) 9615 z dne 10. decembra 2014 o ustanovitvi Regionalnega skrbniškega sklada Evropske unije za odziv na krizo v Siriji (sklad Madad).